钦定古今图书集成/方舆汇编/职方典/第1501卷 > 武定府公署考 通志
## 钦定古今图书集成/方舆汇编/职方典/第1501卷 > 武定府公署考 通志

本府

武定府治　在城内。明洪武十六年建。今移驻巡按行署。按《府志》：在府西隅向东。正堂五间，左右列书吏房各七间。前为仪门五间，左右为土地祠、寅宾馆、禁狱在仪门外。旌善亭在府前左。申明亭在府前右，正堂后。正中为府署，住楼五间。厢房六间。左为同知署、右为推官署。经历司在府治右。按府署今为参府借寓。

同知署　，在府西隅，向东。正堂三间，左右列书吏房各三间。前为仪门三间，大门三间；正堂后为正楼三间，右为书房六间，厢房六间。康熙二十七年，同知尚崇祦建，题曰“有竹轩。” 经历署　，在城东隅，向东。正堂三间。正堂后正房三间，大门三间。

察院　在城东北隅，向南。御史台正堂五间，左右列书吏房各五间，二堂五间，二堂后正房五间，知府张凤翔建。仪门三间。土地祠在仪门外。

左禁狱在仪门外，右大门三间，后楼三间。康熙二十七年，知府王清贤建，颜曰“斯立。”

常平仓　康熙二十五年，知府王清贤贮，捐输米石。

养济院　：在府治，养孤贫久圮。康熙二十五年，知府王清贤捐俸修建于东城外。

和曲州治　旧在府城外，明永乐元年建。隆庆四年改附城内，今在府治右。按《府志》：在府治东南向东。大堂五间，左右列书吏房各七间，二堂三间。知州傅世烈建。大门五间。旌善亭在大门外左。申明亭在大门外右。仪门五间。土地祠在仪门左。禁狱在仪门右。书房一所八间。康熙二十七年知州赵世锡建。

吏目署　在州治左向。东正堂三间，后正房三间大门。金沙江巡检署吏目事王廷扬建。金沙江巡检司　在府西二十五里。金沙江大有仓　在州治内。

外州县

元谋。县治　在城内，明永乐元年建。嘉靖间，知县刘晦徙于高坡。按《县志》：县署西南大门三间，即元马楼。仪门三间，大堂五间题额作“新堂” ，对面天理、国法民情。知县莫舜鼐题。两厢六房，班房十二间，南仓三间，北仓三间，俱在大门内。库房一座，二堂三间，有两厢、三堂。正房三间，四层正房三间，内宅门一座，内楼三间，两厢各三间。南书屋三间，题额“坦园。” 知县莫舜鼐建。北书屋五间，即坐花轩。内仓三间，厨房三间，马房三间，蓬厂一座，菜园一圃。明永乐元年建。嘉靖间，知县刘晦徙于高坡。

皇清康熙二十六年，知县罗纶重建大堂六、房三十。

四年，知县莫舜鼐重建大门楼、仓库、书房、内厢房、厨房；知县马之鹏重修二堂，题为“雪堂” 扁额。三堂原系草屋，且与四层正房逼近，湫隘。知县王弘任改为正厅，瓦屋三间，扁曰“彩霞堂” ，以康熙四十六年彩霞西见而堂适成也。坐花轩改为雨轩，复添设稽古轩三间，以为接见之所，而规模可观矣。

典史署　旧制在学宫前，逼近文庙。知县王弘任议捐价另买隙地移建。其厅房、门屋、厨房门房之制，悉照旧制无异。知县王弘任、典史何士荣新建。

义仓　在县治左

养济院　在县城东南隅。

乡约所　：大门三间，大殿三间，两厢六间，旁《观音阁》为讲约所。

马街《乡约》所　：正屋一间，后屋三间，厢房一间。禄劝州治　在城内，明洪武二十二年建。按《府志》：在州城正中。东向正堂五间，南列书吏房四间，二堂三间，堂西楼三间，书房三间，仪门三间。土地祠在仪门外左。禁狱在仪门外右。旌善亭在大门外左。申明亭在大门外右。大门三间。吏目署　在州堂右。正堂三间，后正房三间：康熙二十六年，吏目杨锡祐建。

普渡河巡检司　，在州北一百里。

旧制，设巡检司四：一在小甸关，一在龙街关，一在干海子，一在罗摩耳。

旧设武定守御千户所，在府城。

皇清顺治十六年，改为千总。康熙六年，裁，今废。